钦定古今图书集成/明伦汇编/氏族典/第186卷 > 萧子良
## 钦定古今图书集成/明伦汇编/氏族典/第186卷 > 萧子良

按《南齐书竟陵文宣王传》：“竟陵文宣王子良，字云英，
世祖第二子也。初，沈攸之难，随世祖在盆城，授宁朔
将军，仍为宋邵陵王左军行参军，转主簿、安南记室
参军、邵陵王友。迁安南长史。昇明三年，为使持节、都
督会稽东阳临海永嘉新安五郡、辅国将军、会稽太
守。太祖践阼，封闻喜县公。建元二年，穆妃薨，去官，仍”
为征卤将军、丹阳尹。世祖即位，封竟陵郡王，为使持
节、都督南徐兖二州诸军事、镇北将军、南徐州刺史。
永明元年，徙为侍中、都督南兖兖徐青冀五州、征北
将军、南兖州刺史。明年，入为护军将军，兼司徒，领兵
置佐。四年，进号车骑将军。子良少有清尚，礼才好士，
居不疑之地，倾意宾客，天下才学皆游集焉。五年，正
位司徒，代王俭领国子祭酒，辞不拜。九年，京邑大水，
吴兴偏剧，子良开仓赈救，贫病不能立者，于第北立
廨收养，给衣及药。十年，领尚书令，寻为使持节、都督
扬州诸军事、扬州刺史。寻解尚书令，加中书监。世祖
暴渐，内外惶惧，百僚皆已变服，物议疑立子良。俄顷
而苏，问太孙所在，因召东宫器甲皆入。遗诏使子良
辅政，高宗知尚书事。子良素仁厚，不乐世务，乃推高
宗太孙。少养于子良妃袁氏，甚著慈爱，既惧前不得
立，自此深忌子良。《大行》出太极殿，子良居中书省。帝
使虎贲中郎将潘敞领二百人仗，屯太极西阶防之。
成服后，诸王皆出，子良乞停。至山陵，不许。进位太傅，
解侍中。隆昌元年，进督南徐州。其年疾笃，谓左右曰：
“门外应有异。”遣人视，见淮中鱼万数，皆浮出水上，向
城门。寻薨，时年三十五。追崇假黄钺、侍中、都督中外
诸军事、太宰、领大将军、扬州牧。所著《内外文笔》数十
卷，虽无文采，多是劝戒。子昭胄嗣。